钦定古今图书集成/历象汇编/庶征典/第013卷 > 《乞皇帝御正殿复常膳表》王安石
## 钦定古今图书集成/历象汇编/庶征典/第013卷 > 《乞皇帝御正殿复常膳表》王安石

阳春生物，偶霑泽之稍愆；睿意恤民，遽侧身而自抑。
德已修于消变，数或系于非常。当复彝仪，用安群下。
恭惟皇帝陛下，天仁博施，神知曲成。躬忘旰食之劳，
坐讲日新之政。四时协序，万物致和。适当化养之辰，
宜得涵濡之泽。少违常候，辄轸清衷。退师氏之正朝，
约太官之盛馔。仰窥谦德，志在闵民。然而遐裔来朝，
“当即法宫之位；诞辰入庆，合陈燕俎之珍。事有所先，
礼难偏废。伏愿仰回渊听，俯徇舆情，夙御九筵之居，
并羞十阁之具。上以全于国体，下以副于臣诚。”